B. Bugár, podredseda NR SR: (2006-02-24):
S. Kropilák, poslanec: Ďakujem pekne, pán predsedajúci. Vážený pán predsedajúci, kolegyne, kolegovia, dovoľte mi, aby som podal informáciu výborov Národnej rady Slovenskej republiky okrem Mandátového a imunitného výboru Národnej rady Slovenskej republiky, Výboru Národnej rady Slovenskej republiky pre nezlučiteľnosť funkcií, Výboru Národnej rady Slovenskej republiky pre Európske záležitosti, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby, Osobitného kontrolného výboru Národnej rady Slovenskej republiky na kontrolu činnosti Vojenského spravodajstva, Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu a Výboru Národnej rady Slovenskej republiky na kontrolu použitia informačno-technických prostriedkov o výsledku prerokovania návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Františkovi Tóthovi, poverenému riadením Ministerstva kultúry Slovenskej republiky (tlač 1480). Predseda Národnej rady Slovenskej republiky svojím rozhodnutím č. 1509 z 20. februára 2006 pridelil návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Františkovi Tóthovi, poverenému riadením Ministerstva kultúry Slovenskej republiky na prerokovanie všetkým výborom Národnej rady Slovenskej republiky okrem výborov, ktoré som predtým vymenoval s termínom prerokovania ihneď. Ako gestorský výbor určil Výbor Národnej rady Slovenskej republiky pre vzdelanie, vedu, šport a mládež, kultúru a médiá predložiť na schôdzu Národnej rady Slovenskej republiky správu o výsledku prerokovania uvedeného návrhu vo výboroch. Predložený návrh skupiny poslancov prerokovali jednotlivé výbory dňa 24. februára 2006. Podľa čl. 88 ods. 2 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku  Národnej rady Slovenskej republiky v znení neskorších predpisov je na prijatie uznesenia potrebná podpora nadpolovičnej väčšiny všetkých poslancov výboru. Výsledky prerokovania návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Františkovi Tóthovi, poverenému riadením Ministerstva kultúry Slovenskej republiky vo výboroch sú nasledovné. Ústavnoprávny výbor Národnej rady Slovenskej republiky uznesenie neprijal, lebo za predložený návrh uznesenia nehlasovala nadpolovičná väčšina všetkých členov výboru. Výbor Národnej rady Slovenskej republiky pre financie, rozpočet a menu uznesenie neprijal, lebo za predložený návrh uznesenia nehlasovala nadpolovičná väčšina všetkých členov výboru. Výbor Národnej rady Slovenskej republiky pre hospodárstvo, privatizáciu a podnikanie uznesenie neprijal, lebo za predložený návrh nehlasovala nadpolovičná väčšina všetkých členov výboru. Výbor Národnej rady Slovenskej republiky pre pôdohospodárstvo uznesenie neprijal, lebo za predložený návrh uznesenia nehlasovala nadpolovičná väčšina všetkých členov výboru. Výbor Národnej rady Slovenskej republiky pre verejnú správu uznesenie neprijal, lebo za predložený návrh nehlasovala nadpolovičná väčšina všetkých členov výboru. Výbor Národnej rady Slovenskej republiky pre sociálne veci a bývanie uznesenie neprijal, lebo za predložený návrh nehlasovala nadpolovičná väčšina všetkých členov výboru. Výbor Národnej rady Slovenskej republiky pre zdravotníctvo o predloženom návrhu nerokoval, keďže nebol uznášaniaschopný. Výbor Národnej rady Slovenskej republiky pre obranu a bezpečnosť  uznesenie neprijal, lebo za predložený návrh nehlasovala nadpolovičná väčšina všetkých členov výboru. Zahraničný výbor Národnej rady Slovenskej republiky o predloženom návrhu nerokoval,  keďže tiež nebol uznášaniaschopný. Výbor Národnej rady Slovenskej republiky pre životné prostredie a ochranu prírody prijal uznesenie, ktorým súhlasí s predloženým návrhom a odporúča Národnej rade Slovenskej republiky predložený návrh schváliť. Výbor Národnej rady Slovenskej republiky pre ľudské práva, národnosti a postavenie žien  bol zvolaný na 24. februára 2006. Predmetný návrh však  neprerokoval, lebo podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov nebol uznášaniaschopný. Výbor Národnej rady Slovenskej republiky pre vzdelanie, vedu, šport a mládež, kultúru a médiá uznesenie neprijal, lebo za predložený návrh nehlasovala nadpolovičná väčšina všetkých členov výboru. Výbor Národnej rady Slovenskej republiky pre vzdelanie, vedu, šport a mládež, kultúru a médiá (gestorský výbor) nerokoval o spoločnej správe výborov Národnej rady Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Františkovi Tóthovi, poverenému riadením Ministerstva kultúry Slovenskej republiky, nakoľko nebol uznášaniaschopný. Predseda Výboru Národnej rady Slovenskej republiky pre vzdelanie, vedu, šport a mládež, kultúru a médiá poveril poslanca Stanislava  Kropiláka, po prvé, predniesť informáciu o výsledku prerokovania uvedeného návrhu na schôdzi Národnej rady Slovenskej republiky a, po  druhé, navrhnúť Národnej rade Slovenskej republiky hlasovať o návrhu uznesenia, ktoré znie: Návrh uznesenia Národnej rady Slovenskej republiky z 24. februára 2006 k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Františkovi Tóthovi, poverenému riadením Ministerstva kultúry  Slovenskej republiky (tlač 1480): „Národná  rada  Slovenskej  republiky po prerokovaní návrhu skupiny poslancov Národnej rady Slovenskej republiky podľa čl. 88 ods. 2 Ústavy Slovenskej republiky vyslovuje nedôveru členovi vlády Slovenskej republiky Františkovi Tóthovi, poverenému riadením Ministerstva  kultúry  Slovenskej  republiky.“ Pán predsedajúci, prosím, otvorte rozpravu.